সুসান বিশ্বনাথন

সুসান বিশ্বনাথন (জন্ম ১৯৫৭) হলেন একজন ভারতীয় সমাজবিজ্ঞানী, সামাজিক নৃবিজ্ঞানী এবং একজন কল্পবিজ্ঞান লেখিকা। তিনি তাঁর ধর্মীয় কথাবার্তা এবং ধর্মীয় সমাজবিদ্যার জন্যে সুপরিচিত। তাঁর প্রথম বই: 'খ্রিশ্চিয়ান্স অফ কেরালা: বিলিফ অ্যান্ড রিচুয়াল অ্যামং দ্য ইয়াকোবা' (অক্সফোর্ড ইউনিভার্সিটি প্রেস) সমাজবিদ্যা ও ধর্মের ক্ষেত্রে একটা অগ্রণী কাজ।
তিনি সমাজবিদ্যার একজন অধ্যাপক এবং দিল্লির জওহরলাল নেহরু বিশ্ববিদ্যালয় (জেএনইউ) সেন্টার ফর দ্য স্টাডি অফ সোশ্যাল সিস্টেমসের প্রাক্তন সভানেত্রী।
সুসান বিশ্বনাথন দিল্লি বিশ্ববিদ্যালয় এবং দিল্লির জওহরলাল নেহরু বিশ্ববিদ্যালয়ে পড়াশোনা করেছেন। জওহরলাল নেহরু বিশ্ববিদ্যালয় থেকে সমাজবিদ্যায় এমএ সম্পূর্ণ করার পর তিনি তাঁর এমফিল অর্জন করেন। এবং দিল্লি বিশ্ববিদ্যালয়ের দিল্লি স্কুল অফ ইকনমিক্সের সমাজবিদ্যা বিভাগ থেকে তিনি পিএইচডি উপাধি পান। বিশিষ্ট সমাজবিজ্ঞানী এবং নৃতত্ত্ববিদ বীণা দাসের তত্ত্বাবধানে সুসান তাঁর পিএইচডি সম্পূর্ণ করেছিলেন।
সুসান ১৯৮৩ খ্রিস্টাব্দে হিন্দু কলেজ, দিল্লি বিশ্ববিদ্যালয় শিক্ষাঙ্গনে প্রবীণ প্রভাষক হিসেবে তাঁর কর্মজীবন শুরু করেছিলেন। ১৯৮৯ থেকে ১৯৯৭ পর্যন্ত তিনি সেখানে সমাজবিদ্যা বিভাগের প্রধান ছিলেন। তিনি ১৯৯৭ খ্রিস্টাব্দে জওহরলাল নেহরু বিশ্ববিদ্যালয়ের (জেএনইউ) সেন্টার ফর দ্য স্টাডি অফ সোশ্যাল সিস্টেমসে যোগদান করেন, সেখানে তিনি বর্তমানে একজন প্রফেসর। তিনি ধর্ম সমাজতত্ত্ব, ঐতিহাসিক নৃবিজ্ঞান, ধ্রুপদী সামাজিক তত্ত্ব এবং লিঙ্গ অধ্যয়ন শিক্ষা দেন। ২০১০ থেকে ২০১২ পর্যন্ত তিনি জওহরলাল নেহরু বিশ্ববিদ্যালয়ের স্কুল অফ সোশ্যাল সায়েন্সেসের সেন্টার ফর দ্য স্টাডি অফ সোশ্যাল সিস্টেমসের সভানেত্রী ছিলেন।
১৯৯০-১৯৯৫ সময়কালে তিনি ইন্ডিয়ান ইন্সটিটিউট অফ অ্যাডভান্সড স্টাডির সম্মানিত ফেলো এবং ১৯৮৯-৯২ খ্রিস্টাব্দে নয়াদিল্লির নেহরু মেমোরিয়াল মিউজিয়াম অ্যান্ড লাইব্রেরির ফেলো ছিলেন। ১৯৯৭ খ্রিস্টাব্দে তিনি কুইন ইউনিভার্সিটি বেলফাস্ট-এ সামাজিক নৃবিজ্ঞানে চার্লস ওয়ালেস ফেলো ছিলেন। তিনি প্যারিসের মেইসন ডেস সায়েন্সেস ডে এল'হোমসে (২০০৪), প্যারিস ১৩ ইউনিভার্সটিতে (২০১১) আমন্ত্রণী প্রফেসর ছিলেন। তিনি ফ্রেই ইউনিভার্সিটি, বার্লিন এবং সান্তা ক্রুজ ও সান দিয়েগোতে ইউনিভার্সিটি অফ ক্যালিফোর্নিয়া, সাউথ এশিয়া নেটওয়র্ক অ্যাট লুন্ড ইউনিভার্সিটি, সুইডেন এবং মোনা ক্যাম্পাসে ইউনিভার্সিটি অফ জামাইকাতে অতিথি অনুষদ হয়েছেন। তিনি ১৯৮৭-৮৯ খ্রিস্টাব্দে জেনেভার ওয়র্ল্ড কাউন্সিল অফ চার্চেস সংস্থায় সম্মানিত পরামর্শদাতা, ১৯৯৪ থেকে ১৯৯৯ এবং ২০০৯ পরবর্তী সময়ে অক্সফোর্ড ইউনিভার্সিটি প্রেস, নয়াদিল্লির পরামর্শদাতা এবং ২০১১ খ্রিস্টাব্দে ফ্রেই ইউনিভার্সিটি, বার্লিনের পরামর্শদাতা হয়েছেন। তিনি সেন্ট্রাল ইউরোপিয়ান ইউনিভার্সিটি (সিইইউ), বুদাপেস্টের (২০১৮-২০১৯) গবেষণা উৎকৃষ্টতা ফেলো ছিলেন।
সুসান বিশ্ববিদ্যালয় থেকে শীত এবং গ্রীষ্মাবকাশের ফাঁকে গল্পও লিখতেন এবং তাঁর প্রসারিত জ্ঞানের আধার থেকে প্রাণবন্ত গদ্যে ছোটো গল্প ও উপন্যাসসহ কথাসহিত্য রচনা করেছেন।
সাহিত্য সমালোচক ব্রুস কিংয়ের 'রিরাইটিং ইন্ডিয়া: সিক্স অথর্স' (অক্সফোর্ড ইউনিভার্সিটি প্রেস, ২০১৪) বইতে সুসান বিশ্বনাথনের সাহিত্য এবং গল্প রচনা সম্পর্কে একটা অধ্যায় সন্নিবেশিত হয়েছে। তিনি লিখেছেন, "সুসান বিশ্বনাথনের সাহিত্যরচনা হল প্রয়োজন অনুযায়ী আত্মজীবনী-বিরুদ্ধ এবং তাঁর সমাজবৈজ্ঞানিক গবেষণার ওপর ভিত্তি করে রচিত, তাঁর লেখা সাহিত্যরচনাগুলো তাঁর ভ্রমণকালীন কল্পনা ও অন্যান্য গল্প থেকে নেওয়া। পূর্বানুমান এড়িয়ে সচেতনভাবে ভারতীয় সাহিত্যের সূত্র থেকে বেরিয়ে তিনি সাহিত্যরচনা করেছেন, তাঁর কথায়, জীবন হল পরিবর্তনের এক অনিশ্চিত পদ্ধতি। কিং লিখেছেন, "বিশ্বনাথনের সাহিত্যরচনার অকল্পনীয় গুনমান ও কাঠামো, এমনকি ওঠানামা স্তর, তাঁর দূরদৃষ্টি দেখে আকর্ষণীয় হতে পারে। তিনি একজন মজাদার লেখিকা।"